ເມື່ອບໍ່ດົນມານີ້, ທ່ານ ວິໄລວົງ ບຸດດາຄຳ ເຈົ້າແຂວງຈຳປາສັກ ພ້ອມດ້ວຍຄະນະ ການນຳຂອງແຂວງ ແລະ ເມືອງປາກຊ່ອງ ໄດ້ເຄື່ອນໄຫວສຳຫລວດ ພື້ນທີ່ເຂດພູເທວະດາ ເມືອງປາກຊ່ອງ ທີ່ເປັນປາກພູໄຟເກົ່າ, ເຂດຝາຍນໍ້າພູໂອຍ, ຝາຍນໍ້າໂຄງການ ເພື່ອສະໜອງ ນໍ້າໃຫ້ແກ່ ການຜະລິດຂອງປະຊາຊົນ ແລະ ກວດຄືນບັນດາໂຄງການ ທີ່ເຊົ່າສຳປະທານທີ່ດິນຂອງລັດ ເຂດເມືອງດັ່ງກ່າວ.
ຈຸດປະສົງຂອງການລົງສຳຫລວດ ກວດກາສະຖານດັ່ງກ່າວ, ແມ່ນເພື່ອພັດທະນາ ໂຄງການ ແຫລ່ງທ່ອງທ່ຽວ ຕິດພັນກັບທຳມະຊາດ ເຂດເມືອງປາກຊ່ອງ ແລະ ໃຫ້ບັນລຸການຈັດຕັ້ງ ປະຕິບັດ 5 ຍຸດທະສາດຂອງແຂວງ ໄດ້ວາງອອກນັ້ນ, ໂດຍແຂວງໄດ້ກຳນົດວິໄສທັດ ຄື ໃຫ້ລະບົບການເມືອງການປົກຄອງ ມີສະຖຽນລະພາບ, ມີປະຊາທິປະໄຕ, ຍຸຕິທຳ, ເສດຖະກິດຂະຫຍາຍຕົວ ເຂັ້ມແຂງໝັ້ນທ່ຽງ, ສັງຄົມມີ ຄວາມສະຫງົບ ເປັນລະບຽບ ແລະ ໄດ້ຮັບການພັດທະນາຮອບດ້ານ, ທຳມະຊາດ ແລະ ສິ່ງແວດລ້ອມ ໄດ້ຮັບການປົກປັກຮັກສາ ໃຫ້ສວຍງາມ ສະອາດສີຂຽວ, ປະຊາຊົນບັນດາເຜົ່າ ມີຄວາມສາມັກຄີ ປອງດອງຢູ່ດີກິນດີສີວິໄລ ການພັດທະນາ ແຂວງໃຫ້ຍືນຍົງ ກ້າວສູ່ຈຸດໝາຍ ສັງຄົມນິຍົມ ແລະ ສຳລັບແຜນວຽກສິ່ງແວດລ້ອມ ຕາມທິດການພັດທະນາ ຕ້ອງຕິດພັນກັບຄວາມຍືນຍົງສີຂຽວ.
ສະນັ້ນ, ຈຸດສຸມວຽກງານສິ່ງ ແວດລ້ອມພວກເຮົາ ມີ 4 ຈຸດສຸມ ເປັນຕົ້ນແມ່ນ ການປົກປັກຮັກສາ ແລະ ຟື້ນຟູທຳມະຊາດ, ການຄຸ້ມຄອງການນຳໃຊ້ ຊັບພະຍາກອນທຳມະຊາດ, ແລະ ຈຸດສຸມປົກປັກຮັກສາສິ່ງແວດລ້ອມ.
Medialaos MMD (ແຫຼ່ງຂໍ້ມູນຈາກ: ສຳນັກຂ່າວສານປະເທດລາວ)